b'\n_START_ARTICLE_\nL\xc3\xa1szl\xc3\xb3 B\xc3\xa1rdossy\n_START_PARAGRAPH_\nL\xc3\xa1szl\xc3\xb3 B\xc3\xa1rdossy (10. joulukuuta 1890 Szombathely \xe2\x80\x93 10. tammikuuta 1946 Budapest) oli unkarilainen poliitikko, joka toimi Unkarin p\xc3\xa4\xc3\xa4ministerin\xc3\xa4 toisen maailmansodan aikana 1941\xe2\x80\x931942. H\xc3\xa4nen p\xc3\xa4\xc3\xa4ministerikaudellaan Unkari liittoutui natsi-Saksan kanssa.\n_START_SECTION_\nEl\xc3\xa4m\xc3\xa4kerta\n_START_PARAGRAPH_\nB\xc3\xa1rdossy valmistui vuonna 1913 lakimieheksi ja ty\xc3\xb6skenteli sen j\xc3\xa4lkeen virkamiehen\xc3\xa4. H\xc3\xa4nest\xc3\xa4 tuli 1924 Unkarin ulkoministeri\xc3\xb6n lehdist\xc3\xb6osaston johtaja, 1930 Lontoon-l\xc3\xa4hetyst\xc3\xb6n sihteeri ja 1934 Unkarin suurl\xc3\xa4hettil\xc3\xa4s Bukarestissa. Vuoden 1941 alussa valtionhoitaja Mikl\xc3\xb3s Horthy j\xc3\xa4rjesti B\xc3\xa1rdossyn ulkoministeriksi P\xc3\xa1l Telekin hallitukseen. Huhtikuun 1941 alussa Saksan johtaja Adolf Hitler painosti Unkarin auttamaan Saksaa Jugoslavian valtauksessa ja samalla rikkomaan edellisen\xc3\xa4 syksyn\xc3\xa4 solmitun ikuisen yst\xc3\xa4vyyssopimuksen Unkarin ja Jugoslavian v\xc3\xa4lill\xc3\xa4. P\xc3\xa4\xc3\xa4ministeri Teleki ei t\xc3\xa4t\xc3\xa4 hyv\xc3\xa4ksynyt, vaan teki itsemurhan, jolloin Horthy nimitti B\xc3\xa1rdossyn uudeksi p\xc3\xa4\xc3\xa4ministeriksi. B\xc3\xa1rdossy toivoi Unkarin saavan takaisin Trianonin rauhassa vuonna 1920 menetetyt alueet Saksan avulla, joten Unkari liittoutui pian Saksan kanssa ja osallistui Jugoslavian miehitykseen._NEWLINE_Unkari ei v\xc3\xa4litt\xc3\xb6m\xc3\xa4sti liittynyt Saksan 22. kes\xc3\xa4kuuta 1941 k\xc3\xa4ynnist\xc3\xa4m\xc3\xa4\xc3\xa4n hy\xc3\xb6kk\xc3\xa4ykseen Neuvostoliittoon. Kuitenkin 26. kes\xc3\xa4kuuta tuntemattomat, neuvostoliittolaisiksi oletetut lentokoneet pommittivat Unkarille tuolloin kuulunutta Kassan kaupunkia Slovakiassa. B\xc3\xa1rdossyn hallitus julisti t\xc3\xa4m\xc3\xa4n varjolla seuraavana p\xc3\xa4iv\xc3\xa4n\xc3\xa4 sodan Neuvostoliitolle. Unkari julisti sodan my\xc3\xb6s Yhdysvalloille 11. joulukuuta. Vuoden 1942 alussa Unkarin toinen armeija l\xc3\xa4hetettiin B\xc3\xa1rdossyn m\xc3\xa4\xc3\xa4r\xc3\xa4yksest\xc3\xa4 Saksan it\xc3\xa4rintamalle sotimaan Neuvostoliittoa vastaan. H\xc3\xa4nen hallituksensa my\xc3\xb6s jatkoi juutalaisvastaista lains\xc3\xa4\xc3\xa4d\xc3\xa4nt\xc3\xb6\xc3\xa4 s\xc3\xa4\xc3\xa4t\xc3\xa4m\xc3\xa4ll\xc3\xa4 niin sanotun kolmannen juutalaislain, joka kielsi avioliitot kristittyjen ja juutalaisten v\xc3\xa4lill\xc3\xa4. Valtionhoitaja Horthy erotti lopulta B\xc3\xa1rdossyn maaliskuussa 1942, koska ei h\xc3\xa4nen tapaansa uskonut Saksan voittavan sotaa. B\xc3\xa1rdossy esiintyi t\xc3\xa4m\xc3\xa4n j\xc3\xa4lkeenkin Saksan yst\xc3\xa4v\xc3\xa4n\xc3\xa4.\n_START_SECTION_\nKuolema\n_START_PARAGRAPH_\nSodan j\xc3\xa4lkeen Budapestiin perustettu kansantuomioistuin tuomitsi h\xc3\xa4net marraskuussa 1945 kuolemaan sotarikoksiin syylliseksi todettuna. H\xc3\xa4net teloitettiin kaksi kuukautta my\xc3\xb6hemmin.'